Գերմանիայի կանցլեր Անգելա Մերկելի Երևան այցից մոտ մեկ շաբաթ անց՝ սեպտեմբերի 10-ին, պաշտոնական այցով Երևան ժամանեց Վրաստանի վարչապետ Մամուկա Բախտաձեն։ Ասել, թե հայ-վրացական հարաբերությունների դինամիկ զարգացումը կարևոր է պայթունավտանգ հարավկովկասյան տարածաշրջանի անվտանգության ու քաղաքական կայունության համար, կնշանակի գրեթե ոչինչ չասել։ Այն առավել քան պահանջված է առանձնահատուկ հարաբերություններ ունեցող երկու հարևան պետությունների ազգային շահերի առաջնահերթության տեսանկյունից։ Այս անգամ էլ ՀՀ և Վրաստանի վարչապետները ընդգծել են երկկողմ հարաբերությունների բարձր մակարդակը, ներառյալ էներգետիկայի, տրանսպորտային հաղորդակցության և այլ ոլորտներում փոխգործակցության ընդլայնման հնարավորությունները։ Նրանք անդրադարձել են նաև տարածաշրջանային խնդիրներին, մասնավորապես առկա մարտահրավերների պայմաններում հակամարտությունների խաղաղ կարգավորման կարևորության գիտակցմանը։Գլխավոր շեշտադրումը, թերևս, վերաբերում էր միջազգային կառույցներում ներգրավվածությանն ու արդյունավետ համագործակցությանը՝ միմյանց կենսական շահերի հստակ գիտակցմամբ ու հարգմամբ։ Այս պայմանավորվածության մեջ Վրաստանի վարչապետ Բախտաձեն չէր կարող չտեսնել իր երկրում Հյուսիսատլանտյան դաշինքի կողմից վերջերս անցկացված զորավարժությանը Հայաստանի հրաժարվելու հիմնավորումը։ Հարկ է ի գիտություն ընդունել Վրաստանի ձգտումը դեպի ՆԱՏՕ, ինչն այսօրվա դրությամբ դեռևս իրականություն չի դարձել, ու նաև ՀՀ-Եվրամիություն համաձայնագրի կյանքի կոչման ուղղությամբ հայկական և եվրոպական կողմերի ձգտումները։ Անշուշտ, Հայաստանին անհրաժեշտ է Եվրամիության աջակցությունը, բայց նաև չպետք է մոռանալ ադրբեջանա-ղարաբաղյան հակամարտության մասին, որի կարգավորման գործընթացում միջնորդական առաքելություն են իրականացնում հակադիր շահեր հետապնդող աշխարհի ուժային կենտրոնները։